20/04/2012 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Número de expediente: IN627A 2011/2-0

Resolución do 26 de marzo de 2012, da Dirección Xeral de Industria, Enerxía e Minas, pola que se autoriza administrativamente e se aproba a addenda I do proxecto de execución de instalacións da rede de distribución de gas natural nas Pontes de García Rodríguez (A Coruña), promovido por Gas Galicia SDG, SA (expediente IN627A 2011/2-0). Logo de examinar o expediente instruido a instancia da empresa Gas Galicia SDG, SA, con CIF n.° A-15383284 e enderezo, para os efectos de notificacións, na rúa Lisboa, edificio Área Central, local 31 - HIJ, 15707 - Santiago de Compostela (A Coruña), resultan os seguintes ANTECEDENTES DE FEITO Primeiro. –Por resolución do 24/11/2008, esta dirección xeral outorgou a Gas Galicia SDG, SA a autorización administrativa para a distribución de gas natural canalizado no termo municipal das Pontes de García Rodríguez (A Coruña), sendo publicada no Diario Oficial de Galicia do 02/01/2009 e no Boletín Oficial da Provincia do 26/12/2008. Segundo. –Por resolución do 06/07/2010, esta dirección xeral aprobou os dous proxectos de execución (Rede de distribución e Planta satélite de gas natural licuado) que presentou Gas Galicia SDG, SA para o desenvolvemento da infraestrutura gasista asociada á súa autorización administrativa no termo municipal das Pontes de García Rodríguez. Terceiro. –0 08/02/2010 a empresa Gas Galicia SDG, SA presentou a solicitude de autorización administrativa e aprobación da addenda I do proxecto de execución de instalacións da rede de distribución de gas natural nas Pontes (A Coruña). Esta addenda ten por obxecto a extensión da rede proxectada ata as vivendas da zona leste do núcleo urbano das Pontes e as vivendas do poboado Magdalena: as instalacións proxéctanse en tubaxe de polietileno, no rango de presión 2 < MOP (máxima presión de operación) ≤ 5 bar, e con diámetros de 200, 160, 110 e 90 mm; as novas redes amplían en 4.481 m a canalización de gas natural, o que representa un 40% sobre a recollida no proxecto de execución (11.163 m); o seu orzamento ascende á cantidade de 186.331,02 €. Quinto. –0 16/03/2011 esta dirección xeral ditou resolución pola que se someteu a información pública a solicitude de autorización administrativa e aprobación da addenda I do proxecto de execución de instalacións da rede de distribución de gas natural nas Pontes (A Coruña). Esta resolución publicouse no Diario Oficial de Galicia do 08/04/2011, no Boletín oficial da Provincia do 31/03/2011 e nos xornais La Voz de Galicia e A Opinión da Coruña do 12/04/2011, e tamén se expuxo no taboleiro de anuncios do Concello das Pontes de García Rodríguez durante un prazo de 20 días (do 23/03/2011 ao 14/04/2011). Durante o periodo de información pública legalmente establecido, a empresa Endesa Generación, SA (en adiante, Endesa) presentou un escrito coas seguintes alegacións: 1. A canalización proxectada discorre, nunha parte do seu trazado, pola rúa Sil do Poboado das Veigas, que é propiedade de Endesa. Ademais, noutro tramo a canalización afecta ao Canal 4, no seu cruzamento da rúa Sergio Rivera Chao, que a día de hoxe aínda está en uso e que recolle as augas de diversos arroios para desvialas da explotación mineira, atravesando de norte a sur unha zona urbana das Pontes antes de desembocar no río Eume.2. Estas afeccións non están contempladas no documento técnico que se someteu a información pública; polo tanto, solicita que se lle trasladen as correspondentes separatas técnicas para a súa aprobación. Sexto. –0 19/04/2011 a Xefatura Territorial da Coruña da Consellería de Economía e Industria (en adiante, Xefatura Territorial) emitiu informe favorable sobre a devandita addenda. Sétimo. –0 16/01/2012 a empresa Gas Galicia, SA presentou escrito de contestación ás alegacións de Endesa, acompañado de copia das dúas separatas técnicas requiridas (rúa Sil e rúa Sergio Rivera Chao), e no que nos informa do seu traslado a Endesa o 11/01/2012. A respecto destas separatas, Endesa e Gas Galicia SDG, SA mantiveron senllas reunións, nos meses de xaneiro e febreiro de 2012. Endesa trasladou a Gas Galicia SDG, SA a súa resposta á separata da rúa Sil mediante escrito do 13/02/2012 e á separata da rúa Sergio Rivera Chao mediante escrito do 15/03/2012. Na seguinte táboa recóllese o resumo destas dúas respostas de Endesa: FUNDAMENTOS DE DEREITO Primeiro. –A Dirección Xeral de Industria, Enerxía e Minas é a competente para resolver este expediente con fundamento no Estatuto de Autonomía de Galicia; no Real decreto 2563/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de industria, enerxía e minas; no Decreto 132/1982, do 4 de novembro, sobre asunción de competencias en materia de industria, enerxía e minas e a súa asignación á Consellería de Industria, Enerxía e Comercio; e no Decreto 324/2009, do 11 de xuño, polo que se establece a estrutura orgánica da Consellería de Economía e Industria, modificado polo Decreto 8/2011, do 23 de xaneiro, polo que se fixa a estrutura orgánica das consellerías da Xunta de Galicia; en relación coa Lei 34/1998, do 7 de outubro, do sector de hidrocarburos; co Real decreto 1434/2002, do 27 de decembro, polo que se regulan as actividades de transporte, distribución, comercialización, subministración e procedementos de autorización de instalacións de gas natural; co Decreto 62/2010, do 15 de abril, polo que se regula o trámite de competencia e os criterios de valoración no suposto de concorrencia de dúas ou máis solicitudes de autorización administrativa de instalacións de transporte secundario e distribución de gas natural e redes de distribución de gases licuados do petróleo (GLP); coa Orde da Consellería de Industria e Comercio do 30/11/1999 sobre a tramitación de autorizacións administrativas das canalizacións de gas; e coa Lei 30/1992, do 26 de novembro, de réxime xurídico das administracións públicas e do procedemento administrativo común. Segundo. –O citado proxecto cumpre coas esixencias regulamentarias fixadas no Real decreto 919/2006, del 28 de xullo, polo que se aproba o regulamento técnico de distribución e utilización de combustibles gasosos e as súas instrucións técnicas complementarias ICG 01 a 11. Terceiro. –Logo de examinar o escrito de alegacións presentado por Endesa, as dúas separatas técnicas sobre as súas afeccións, as súa resposta a estas dúas separatas e o resto da documentación que consta no expediente, conclúese que a empresa Gas Galicia SDG, SA queda obrigada a respectar o condicionado imposto por Endesa nas súas respostas a ambas separatas técnicas (rúa Sil e rúa Sergio Rivera Chao). Cuarto. –No expediente instruido para el efecto cumpríronse os trámites regulamentarios. Logo de ver os preceptos legais citados e os demais de pertinente e xeral aplicación, esta dirección xeral, RESOLVE – Autorizar administrativamente e aprobar a addenda I ao proxecto de execución de instalacións da rede de distribución de gas natural nas Pontes de García Rodríguez (A Coruña), promovido por Gas Galicia SDG, SA; de acordo coas seguintes condicións: Primeira. –Gas Galicia SDG, SA constituirá no prazo de dous meses, a contar dende o momento do outorgamento da autorización, unha fianza por valor de 3.726,62 €, importe do 2% do orzamento das instalacións, para garantir o cumprimento das súas obrigas, conforme ao previsto no artigo 73.4 da Lei 34/1998, do 7 de outubro, e no artigo 82 do Real decreto 1434/2002, do 27 de decembro. Esta fianza constituirase na Caixa Xeral de Depósitos da Consellería de Facenda da Xunta de Galicia, en calquera das formas sinaladas no artigo 11.3 do Decreto 1775/1967, do 22 de xullo, e será devolta unha vez se formalice a acta de posta en marcha das instalacións. Segunda. –As instalacións e as súas montaxes deberán cumprir as disposicións e normas técnicas que en xeral sexan de aplicación e, en particular, as correspondentes ao Real decreto 1434/2002, do 27 de decembro, ao Regulamento técnico de distribución e utilización de combustibles gasosos coas súas instrucións técnicas complementarias e as normas que os cumprimentan, regulamentos electrotécnicos, normas UNE e demais normativa e directrices vixentes, así como cantas as substitúan ou se diten a nivel estatal ou desta Comunidade Autónoma, e deberán preverse para responder aos avances tecnolóxicos no eido do gas e lograr abastecementos flexibles e seguros. Terceira. –O prazo para a posta en marcha das instalacións que se autorizan será de doce meses, contados a partir da data da última autorización administrativa necesaria para a súa execución. Cuarta. –As instalacións que se autorizan realizaranse de acordo coas especificacións e planos que figuran no proxecto presentado pola empresa, titulado addenda I do proxecto de execución de instalacións da rede de distribución de gas natural nas Pontes (A Coruña), subscrito polo enxeñeiro industrial Alfonso Vázquez Varela (colexiado n.° 1.130) e visado polo Colexio Oficial de Enxeñeiros Industrias de Galicia con rexistro n.° 763/2010 e data 17/12/2010. Quinta. –Unha vez construídas as instalacións autorizadas, Gas Galicia SDG, SA deberá presentar a solicitude de posta en marcha ante a Xefatura Territorial, quen deberá estendela, previas as comprobacións técnicas que considere oportunas. Previamente ao levantamento da acta de posta en marcha, a Xefatura Territorial solicitará á empresa distribuidora os ensaios e probas oportunas, así como o certificado de dirección e remate de obra, asinado por técnico competente, no que conste que a construción e montaxe das instalacións se efectuaron de acordo co proxecto correspondente, acreditando así mesmo, expresamente, o cumprimento das condicións técnicas e prescricións regulamentarias de aplicación. Sexta. –Gas Galicia SDG, SA deberá iniciar a subministración de gas no prazo dun mes, contado a partir da data na que a Xefatura Territorial formalice a acta de posta en marcha. Sétima. –A autorización outórgase sen prexuízo de terceiros e independentemente das autorizacións ou licencias de competencia doutros organismos ou entidades públicas, necesarias para realizar as instalacións aprobadas. Oitava. –A Administración resérvase o dereito a deixar sen efecto a presente autorización por calquera das causas sinaladas no artigo 34.1 do Decreto 1775/1967, do 22 de xullo, por incumprimento das condicións estipuladas, pola facilitación de datos inexactos ou por calquera outra causa legal ou regulamentaria que así o prevexa. Contra a presente resolución, que non pon fin á vía administrativa, poderá interpoñerse, de ser o caso, recurso de alzada ante o conselleiro de Economía e Industria, no prazo dun mes a partir do día seguinte á súa notificación. Santiago de Compostela, 26 de marzo de 2012. O director xeral de Industria, Enerxía e Minas Ángel Bernardo Tahoces